PATVIRTINTA

VĮ Turto banko generalinio direktoriaus 2018 m. spalio 19 d.

įsakymu Nr. P1-269

PAKEISTA

VĮ Turto banko generalinio direktoriaus 2024 m. gruodžio 20 d. įsakymu Nr. P1-365

**DUOMENŲ SUBJEKTŲ TEISIŲ ĮGYVENDINIMO VALSTYBĖS ĮMONĖJE TURTO BANKE TVARKOS APRAŠAS**

**I. SKYRIUS  
BENDROSIOS NUOSTATOS**

1. Duomenų subjektų teisių įgyvendinimo valstybės įmonėje Turto banke tvarkos aprašas (toliau – Aprašas) reglamentuoja duomenų subjektų – asmenų, kurių asmens duomenis tvarko valstybės įmonė Turto bankas (toliau – Turto bankas), teisių įgyvendinimo, tvarkant asmens duomenis Turto banke, tvarką.

2. Aprašas taikomas įgyvendinant technines ir organizacines priemones, kuriomis Turto bankas užtikrina duomenų subjektų teises.

3. Apraše vartojamos sąvokos suprantamos taip, kaip jos apibrėžtos 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR), Lietuvos Respublikos asmens duomenų teisinės apsaugos įstatyme bei kituose asmens duomenų tvarkymą reglamentuojančiuose teisės aktuose.

4. Aprašo privalo laikytis visi Turto banko darbuotojai. Aprašo nuostatos *mutatis mutandis*taikomos praktikantams, atliekantiems praktiką Turto banke, taip pat kitiems asmenims, kurie, tvarkydami asmens duomenis Turto banke ir (arba) eidami savo pareigas, sužino asmens duomenis arba turi bet kokio pobūdžio prieigą prie asmens duomenų.

5. Jei Apraše ir BDAR nenustatyta kitaip, duomenų subjektų prašymai, susiję su duomenų subjektų teisių įgyvendinimu, nagrinėjami Asmenų prašymų ir skundų nagrinėjimo viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų ir skundų nagrinėjimo viešojo administravimo subjektuose taisyklių patvirtinimo“, nustatyta tvarka.

6. Duomenų subjektų asmens duomenis tvarko duomenų valdytojas – Turto bankas, juridinio asmens kodas 112021042, buveinės adresas Kęstučio g. 45, 08124 Vilnius.

**II. SKYRIUS**

**ASMENS DUOMENŲ TVARKYMOTEISINIS PAGRINDAS, TIKSLAI IR APIMTYS**

7. Turto banke duomenų subjektų duomenys tvarkomi laikantis BDAR 5 straipsnyje nustatytų principų.

8. Turto bankas asmens duomenis tvarko BDAR 6 straipsnio 1 dalyje nurodytais pagrindais, specialių kategorijų duomenys tvarko, jeigu yra bent viena iš BDAR 9 straipsnio 2 straipsnyje nustatytų sąlygų, asmens duomenis apie apkaltinamuosius nuosprendžius ir nusikalstamas veikas tvarko tik tais atvejais, kai tokią teisę tiesiogiai nustato teisės aktai. Jei asmens duomenų tvarkymas negali būti pagrįstas nė viena BDAR nustatyta teisėto asmens duomenų tvarkymo sąlyga ir teisėtu asmens duomenų tvarkymo tikslu, asmens duomenys negali būti tvarkomi.

9. Turto banke tvarkomų asmens duomenų apimtys (kokie konkrečiai asmens duomenys yra tvarkomi), asmens duomenų tvarkymo tikslai ir teisinis pagrindas, kuriais asmens duomenys yra tvarkomi, yra nustatyti Valstybės įmonės Turto banko asmens duomenų tvarkymo taisyklėse, patvirtintos Turto banko generalinio direktoriaus 2018 m. spalio 19 d. įsakymu Nr. P1-269 (su vėlesniais pakeitimas, toliau – Taisyklės). Visi duomenų subjektai su Taisyklių aktualia redakcija gali susipažinti Turto banko interneto puslapyje *turtas.lt,* skiltyje „Asmens duomenų apsauga“.

10. Turto banko struktūriniai padaliniai atsakingi už asmens duomenų, kuriuos jie naudoja siekdami savo nuostatuose nustatytų veiklos tikslų, atlikdami jiems priskirtas funkcijas bei naudodamiesi savo teisėmis, tvarkymą reglamentuojančių dokumentų parengimą, atnaujinimą ir laikymosi kontrolę.

11. Vidaus administravimo dokumentuose ar jų projektuose, kuriais perduodama informacija Turto banko viduje, įskaitant pastabas ir pasiūlymus dėl teisės aktų ir (ar) sutarčių projektų, esantys asmens duomenys skirti naudoti tik Turto banko viduje ir neturi būti teikiami kitiems asmenims, išskyrus šio Aprašo III skyriuje nustatytus atvejus ir įstatymų, reglamentuojančių privalomą asmens duomenų pateikimą, nustatytus atvejus.

**III. SKYRIUS**

**ASMENS DUOMENŲ TEIKIMAS TRETIESIEMS ASMENIMS IR DUOMENŲ SUBJEKTUI**

12. Asmens duomenys tretiesiems asmenims teikiami tik įstatymų ir kitų teisės aktų nustatytais atvejais ir tvarka:

12.1. asmenų, pateikusių Turto bankui skundą ar prašymą, asmens duomenys teikiami juridiniams ir fiziniams asmenims prašymo ar skundo nagrinėjimo tikslu;

12.2. dalyvaujančių byloje asmenų asmens duomenys ginčo dėl Turto banko priimto sprendimo teisėtumo nagrinėjimo tikslu – teismams, Lietuvos administracinių ginčų komisijai ir jos teritoriniams padaliniams, darbo ginčų komisijai ir kitoms valstybės įgaliotoms nagrinėti ginčus institucijoms;

12.3. Turto banko darbuotojų asmens duomenys teikiami Valstybinio socialinio draudimo fondo valdybai prie Socialinės apsaugos ir darbo ministerijos socialinio draudimo įmoku administravimo tikslu; Valstybinei mokesčių inspekcijai prie Lietuvos Respublikos finansų ministerijos mokesčių administravimo tikslu; Viešojo valdymo agentūrai valstybės tarnybos valdymo tikslu;

12.4. Turto banko darbuotojų ir pretendentų asmens duomenys personalo valdymo tikslu – Viešojo valdymo agentūrai;

12.5. Turto banko darbuotojų, patyrusių nelaimingą atsitikimą darbe, duomenys nelaimingų atsitikimų darbe ar pakeliui į darbą ar iš darbo tyrimo tikslu – Lietuvos Respublikos valstybinei darbo inspekcijai prie Socialinės apsaugos ir darbo ministerijos;

12.6. apie korupciją pranešančio asmens duomenys pranešimų apie korupciją nagrinėjimo tikslu – Specialiųjų tyrimų tarnybai;

12.7. vaizdo stebėjimo duomenys (asmenų, patekusių į Turto banko vykdomo vaizdo stebėjimo lauką, vaizdo duomenys), įeigos į pastatą kontrolės duomenys, siekiant atskleisti nusikalstamas veikas, administracinius nusižengimus, įrodyti Turto banko darbuotojų, Turto banko lankytojų ar Turto banko turto apgadinimo metu padarytai žalai ar kaip įrodymai ikiteisminiame ar kitokiame tyrime, civilinėje, administracinėje ar baudžiamojoje byloje ar kitais įstatymų nustatytais atvejais ‒ ikiteisminio tyrimo įstaigoms, prokuratūrai, teismams, kitiems juridiniams ir fiziniams asmenims, kuriems įstatymai suteikia teisę gauti tokius duomenis;

12.8. Turto banko darbuotojų, nurodytų Turto banko sudarytose sutartyse, asmens duomenys sutarčių sudarymo ir vykdymo tikslu – asmenims, su kuriais Turto bankas yra sudaręs sutartis (prekių tiekėjui, paslaugų teikėjui ir kt.);

12.9. Turto banko interneto tinklu besinaudojančių asmenų asmens duomenys (IP adresai, elektroninio pašto adresai (naudojant nešifruotąjį ryšį), elektroninių laiškų antraštės (naudojant nešifruotąjį ryšį), interneto svetainių adresai) kibernetinių incidentų identifikavimo tikslu – Nacionaliniam kibernetinio saugumo centrui prie Krašto apsaugos ministerijos;

12.10. Turto banke tvarkomi asmens duomenys, kuriuos Turto bankas įpareigojama teikti teisės aktais arba kurie turi būti teikiami atliekant Turto bankui pavestas funkcijas, – valstybės informacinių sistemų ir registrų informacinių sistemų valdytojams ir (arba) tvarkytojams, valstybės ir savivaldybių institucijoms, įstaigoms, organizacijoms ir kitiems asmenims;

12.11. aukcionų ir (arba) viešųjų pirkimų procedūrų vykdymo metu gauti asmens duomenys teikiami valstybės institucijoms (pvz., Viešųjų pirkimų tarnybai) arba teismams ginčo dėl Turto banko priimto sprendimo teisėtumo nagrinėjimo tikslu;

12.12. kitiems tretiesiems asmenims, kuriems asmens duomenis teikti Turto banką įpareigoja įstatymai ar kiti teisės aktai.

13. Turto banko tvarkomi asmens duomenys gali būti teikiami duomenų tvarkytojams, kurie pagal sutartis teikia Turto bankui informacinių sistemų kūrimo, diegimo, modernizavimo, priežiūros ir palaikymo, duomenų centrų ir panašias paslaugas, mokymų organizavimo, turto priežiūros ir aptarnavimo organizavimo, renginių organizavimo ir informacines paslaugas, taip pat teikia kitas paslaugas ar atlieka kitus darbus ir dėl to tvarko asmens duomenis Turto banko vardu.

14. Duomenų tvarkytojai turi teisę tvarkyti asmens duomenis tik pagal Turto banko nurodymus ir tik tiek, kiek tai būtina siekiant tinkamai vykdyti teisės aktuose ar paslaugų teikimo sutartyse nustatytus įsipareigojimus, išskyrus atvejus, kai duomenų tvarkytojo atliekamas asmens duomenų tvarkymas reglamentuotas teisės aktuose. Nuostatos, susijusios su asmens duomenų tvarkymu ir duomenų apsauga, įtraukiamos į sudaromas su duomenų tvarkytojais sutartis.

15. Duomenų gavėjams Turto banko tvarkomi asmens duomenys pagal duomenų gavėjų prašymus (vienkartinio teikimo atveju) arba Turto banko ir duomenų gavėjų sudarytas asmens duomenų teikimo sutartis (daugkartinio teikimo atveju) teikiami laikantis BDAR reikalavimų. Asmens duomenų teikimo sutartyje turi būti nurodytas asmens duomenų naudojimo tikslas, teikimo ir gavimo teisinis pagrindas, sąlygos, tvarka ir teikiamų asmens duomenų apimtis.

16. Duomenų subjektui informacija apie jo asmens duomenų tvarkymą teikiama būdais, nurodytais šio Aprašo 1 priede, išskyrus atvejus, kai duomenų rinkimo bei teikimo tvarka ir (arba) duomenų gavėjai yra nustatyti įstatymu ir (arba) kitais teisės, arba kitais Turto bankui ir duomenų subjektui priimtinais būdais.

**IV. SKYRIUS**

**DUOMENŲ SUBJEKTŲ TEISĖS**

17. Duomenų subjektai turi BDAR nustatytas teises:

17.1. žinoti (būti informuoti) apie savo asmens duomenų tvarkymo Turto banke tikslus;

17.2. susipažinti su Turto banke tvarkomais savo asmens duomenimis;

17.3. reikalauti ištaisyti asmens duomenis;

17.4. reikalauti ištrinti asmens duomenis („teisė būti pamirštam“);

17.5. apriboti asmens duomenų tvarkymą;

17.6. nesutikti su asmens duomenų tvarkymu;

17.7. į asmens duomenų perkeliamumą;

17.8. kad jiems nebūtų taikomas tik automatizuotu duomenų tvarkymu, įskaitant profiliavimą, grindžiamas sprendimas.

18. Kai asmens duomenys gaunami iš paties duomenų subjekto, duomenų subjektui pateikiamas informacinis pranešimas apie jo asmens duomenų tvarkymą, pateikiant BDAR 13 straipsnyje nurodytą informaciją, pagal Aprašo 5 priede nustatytą formą. Informacija duomenų subjektui pateikiama prieš gaunant asmens duomenis arba asmens duomenų gavimo metu.

19. Kai asmens duomenys gaunami ne iš paties duomenų subjekto, duomenų subjektui privaloma pateikti informacinį pranešimą apie jo asmens duomenų tvarkymą, pateikiant BDAR 14 straipsnyje nurodytą informaciją, pagal Aprašo 5 priede nustatytą formą. Informacija duomenų subjektui pateikiama:

19.1. ne vėliau kaip per vieną mėnesį nuo asmens duomenų gavimo dienos;

19.2. jeigu asmens duomenys bus naudojami ryšiams su duomenų subjektu palaikyti, – ne vėliau kaip pirmą kartą susisiekiant su tuo duomenų subjektu;

19.3. jeigu numatoma asmens duomenis atskleisti kitam duomenų gavėjui, – ne vėliau kaip atskleidžiant duomenis pirmą kartą.

20. Turto bankas gali nepateikti duomenų subjektui informacijos apie jo asmens duomenų tvarkymą, jeigu:

20.1. asmens duomenys surinkti tiesiogiai iš duomenų subjekto ir ši informacija duomenų subjektui jau buvo pateikta, ir tokia apimtimi, kiek tos informacijos buvo pateikta;

20.2. asmens duomenys buvo gauti ne iš duomenų subjekto:

20.3. duomenų subjektas jau turi prašomą informaciją;

20.4. duomenų subjekto prašomos informacijos pateikimas yra neįmanomas arba tam reikėtų neproporcingų pastangų, arba dėl informavimo pareigos gali tapti neįmanoma pasiekti asmens duomenų tvarkymo tikslus, arba informacijos pateikimas gali labai sukliudyti pasiekti asmens duomenų tvarkymo tikslus. Tokiais atvejais Turto bankas imasi tinkamų priemonių duomenų subjekto teisėms ir laisvėms bei teisėtiems interesams apsaugoti, įskaitant viešą informacijos apie asmens duomenų tvarkymą paskelbimą Turto banko interneto svetainės *turtas.lt*skiltyje „Asmens duomenų apsauga“;

20.5. asmens duomenų gavimas ar atskleidimas aiškiai nustatytas teisės aktuose, kurie taikomi Turto bankui;

20.6. asmens duomenys privalo išlikti konfidencialūs, laikantis teisės aktų reglamentuojamos profesinės paslapties prievolės, įskaitant prievolę saugoti profesinę paslaptį, ir konfidencialumo pareigos pagal LR Pranešėjų apsaugos įstatymą.

21. Jei Turto bankas ketina toliau tvarkyti asmens duomenis kitu tikslu nei tas, kuriuo asmens duomenys buvo renkami, prieš toliau tvarkydama asmens duomenis Turto bankas pateikia duomenų subjektui informaciją apie kitą tikslą ir informaciją pagal Aprašo 5 priede nustatytą formą.

22. Už duomenų subjektų informavimą atsakingas Turto banko struktūrinis padalinys ar Turto banko darbuotojas, kuris renka ir tvarko konkretaus duomenų subjekto duomenis. Dėl informavimo pareigos tinkamo vykdymo konsultuojamasi su duomenų apsaugos pareigūnu.

23. Duomenų subjektas turi teisę susipažinti su Turto banko tvarkomais jo asmens duomenimis ir gauti informaciją, nurodytą BDAR 15 straipsnyje. Įgyvendinant duomenų subjekto teisę susipažinti su savo asmens duomenimis, neturi būti pažeistos trečiųjų asmenų teisės į privatų gyvenimą.

24. Įgyvendinant duomenų subjekto teisę susipažinti su savo garso įrašu, užtikrinama trečiųjų asmenų teisė į privatų gyvenimą, t. y. duomenų subjektui susipažinti gali būti pateikiama tik garso įrašo dalis, susijusi su konkrečiu duomenų subjektu.

25. Įgyvendinant duomenų subjekto teisę susipažinti su savo vaizdo duomenimis, užtikrinama trečiųjų asmenų teisė į privatų gyvenimą, t. y. duomenų subjektui susipažįstant su vaizdo įrašu, jeigu vaizdo įraše matomi kiti asmenys, kurių tapatybė gali būti nustatyta, ar kita informacija, kuri gali pažeisti trečiųjų asmenų privatumą, šie vaizdai turi būti retušuoti ar kitais būdais panaikinama galimybė identifikuoti trečiuosius asmenis.

26. Duomenų subjektas turi teisę dėl su jo konkrečiu atveju susijusių priežasčių bet kuriuo metu nesutikti, kad su juo susiję asmens duomenys būtų tvarkomi, kai toks asmens duomenų tvarkymas vykdomas pagal BDAR 6 straipsnio 1 dalies e arba f punktus, įskaitant profiliavimą remiantis tomis nuostatomis. Jei Turto bankas duomenų subjekto asmens duomenis tvarko BDAR 6 straipsnio 1 dalies f punkto pagrindu ir duomenų subjektui pateiktame informaciniame pranešime apie asmens duomenų tvarkymą nurodo, kad jam taikoma besąlyginė teisė nesutikti su jo asmens duomenų tvarkymu, tokiu atveju duomenų subjektui naudojimosi tokia besąlygine teise nereikėtų pagrįsti konkrečia jo padėtimi.

27. Duomenų subjektas turi teisę nesutikti, kad jo atžvilgiu būtų taikomas visiškai automatizuotu būdu priimtas sprendimas, įskaitant profiliavimą, jeigu tokio sprendimo priėmimas turi teisinių pasekmių ar panašų reikšmingą poveikį.

28. Duomenų subjektas turi teisę kreiptis su prašymu ištaisyti, ištrinti savo asmens duomenis arba apriboti savo asmens duomenų tvarkymo, išskyrus saugojimą, veiksmus, jei yra bent vienas pagrindas, nustatytas BDAR.

29. Esant visoms BDAR 20 straipsnyje nustatytoms sąlygoms, duomenų subjektas turi teisę kreiptis į Turto banką su prašymu gauti su juo susijusius jo paties pateiktus asmens duomenis ir prašyti persiųsti šiuos duomenis kitam duomenų valdytojui.

30. Duomenų subjekto asmens duomenys jo prašymu taisomi, tikslinami ir (arba) naikinami arba jų tvarkymo veiksmai apribojami tik turint tikslius, abejonių nekeliančius, duomenų subjekto asmens duomenis patvirtinančius dokumentus;

31. Jei Turto bankas abejoja duomenų subjekto pateiktų asmens duomenų teisingumu, jis sustabdo tokių duomenų tvarkymo veiksmus, duomenis patikrina ir, atsižvelgęs į patikrinimo rezultatus, patikslina arba atsisako tai atlikti, o duomenų subjekto pateiktus asmens duomenis naudoja tik jų teisingumui patikrinti;

32. Jeigu duomenų subjektas nustato, kad jo Turto banke tvarkomi asmens duomenys yra neteisingi, neišsamūs ar netikslūs ir dėl to pateikia prašymą, Turto bankas nedelsdamas, bet ne vėliau kaip per 20 darbo dienų, neatlygintinai patikrina prašyme nurodytus asmens duomenis ir ištaiso surastus netikslius duomenis ir (ar) apriboja šių asmens duomenų tvarkymo veiksmus, išskyrus saugojimą. Šis laikotarpis Turto banko generalinio direktoriaus sprendimu gali būti pratęstas dar 2 mėnesiams, atsižvelgiant į prašymų sudėtingumą ir skaičių.

33. Jeigu duomenų subjektas nustato, kad jo asmens duomenys Turto banke yra tvarkomi neteisėtai ir dėl to pateikia prašymą, Turto bankas nedelsdamas, bet ne vėliau kaip per 20 darbo dienų, neatlygintinai patikrina prašymenurodytų asmens duomenų tvarkymo teisėtumą ir sunaikina surastus neteisėtai Turto banke tvarkomus jo asmens duomenis arba apriboja tokių asmens duomenų tvarkymo veiksmus, išskyrus saugojimą, bei apie tai informuoja duomenų subjektą.

**V SKYRIUS**

**PRAŠYMO DĖL DUOMENŲ SUBJEKTO TEISIŲ ĮGYVENDINIMO PATEIKIMAS**

34. Duomenų subjektas turi teisę BDAR nurodytas duomenų subjekto teises įgyvendinti pats arba per įgaliotą atstovą (toliau – atstovas).

35. Duomenų subjektas ir (arba) jo atstovas, siekdamas įgyvendinti duomenų subjekto teises, Turto bankui turi pateikti rašytinį prašymą (šio Aprašo 1, 2, 3 arba 4 priedas) dėl duomenų subjekto teisių įgyvendinimo (toliau – prašymas) asmeniškai, paštu ar per pasiuntinį, elektroninių ryšių priemonėmis ir (arba) kitais būdais, bet taip, kad būtų galima patikimai nustatyti, patikrinti ir (arba) patvirtinti prašymą teikiančio duomenų subjekto arba jo atstovo asmens tapatybę.

36. Prašymas turi būti įskaitomas bei pasirašytas jį teikiančio duomenų subjekto arba jo atstovo.

37. Jei prašymą Turto bankui teikia duomenų subjektas, prašyme turi būti nurodytas jį pateikiančio duomenų subjekto vardas, pavardė, gyvenamosios vietos adresas, duomenys ryšiui palaikyti (telefono numeris arba elektroninio pašto adresas) ir informacija apie tai, kuri iš Aprašo IV skyriuje „Duomenų subjektų teisės“ nurodyta duomenų subjekto teisė ir kokia apimtimi turi būti įgyvendinta.

38. Jei prašymą Turto bankui teikia atstovas, jis prašyme turi nurodyti savo vardą, pavardę, gyvenamosios vietos adresą, duomenis ryšiui palaikyti (telefono numerį arba elektroninio pašto adresą), atstovaujamo asmens vardą, pavardę, gyvenamosios vietos adresą, informaciją apie tai, kieno ir kuri iš Aprašo IV skyriuje „Duomenų subjektų teisės“ nurodytų teisių ir kokia apimtimi turi būti įgyvendinta, duomenų subjekto atstovavimą patvirtinantį dokumentą arba teisės aktų nustatyta tvarka patvirtintą tokio dokumento kopiją.

39. Pateikdamas prašymą, duomenų subjektas arba jo atstovas privalo patvirtinti savo tapatybę:

39.1. jei prašymą pateikia asmeniškai – prašymą registruojančiam Turto banko darbuotojui jis turi pateikti savo asmens tapatybę patvirtinantį dokumentą;

39.2. jei prašymą pateikia paštu ar per pasiuntinį – kartu su prašymu turi pateikti notaro ar kita teisės aktų nustatyta tvarka patvirtintą savo asmens tapatybę patvirtinančio dokumento kopiją;

39.3. jei prašymą pateikia elektroninių ryšių priemonėmis, prašymas turi būti pasirašytas kvalifikuotu elektroniniu parašu arba suformuotas elektroninėmis priemonėmis, kurios leidžia užtikrinti teksto vientisumą ir nepakeičiamumą.

40. Duomenų subjektas turi teisę BDAR nurodytas duomenų subjekto teises įgyvendinti pats arba per įgaliotą atstovą. Jeigu atstovaujamo duomenų subjekto vardu į Turto banką kreipiasi duomenų subjekto atstovas, jis prašyme turi nurodyti savo vardą, pavardę, gyvenamosios vietos adresą, kontaktinius duomenis, atstovaujamo asmens vardą, pavardę, gyvenamosios vietos adresą, informaciją apie tai, kokią duomenų subjekto teisę ir kokios apimties pageidaujama įgyvendinti, ir pridėti atstovavimą patvirtinantį dokumentą ar jo kopiją, patvirtintą teisės aktų nustatyta tvarka.

41. Esant abejonių dėl duomenų subjekto tapatybės, Turto bankas turi teisę paprašyti papildomos informacijos, reikalingos tapatybei patvirtinti. Tokiu atveju prašymo nagrinėjimo terminas pratęsiamas tokiam laikotarpiui, per kurį duomenų subjektas ar jo atstovas pateikia papildomą informaciją ar dokumentus.

**VI SKYRIUS**

**PRAŠYMO DĖL DUOMENŲ SUBJEKTŲ TEISIŲ ĮGYVENDINIMO NAGRINĖJIMAS IR DUOMENŲ SUBJEKTŲ TEISŲ ĮGYVENDINIMAS**

42. Turto bankas ne vėliau kaip per vieną mėnesį nuo prašymo gavimo dienos duomenų subjektui pateikia atsakymą, kuriame nurodoma informacija apie veiksmus, kurių imtasi gavus prašymą, pagal BDAR 15 – 22 straipsnius. Šis laikotarpis prireikus gali būti pratęstas dar 2 mėnesiams, atsižvelgiant į duomenų subjekto prašymo sudėtingumą ir prašymų skaičių. Turto bankas per vieną mėnesį nuo prašymo gavimo dienos informuoja duomenų subjektą apie prašymo nagrinėjimo pratęsimą, kartu nurodydama priežastis. Informacija duomenų subjektui pateikiama valstybine kalba duomenų subjekto pasirinktu būdu.

43. Turto bankas, įgyvendindamas duomenų subjekto teisę susipažinti su Turto banke tvarkomais jo asmens duomenimis:

43.1. turi teisę paprašyti duomenų subjekto sukonkretinti pateiktą prašymą, jeigu Turto bankas tvarko didelį informacijos, susijusios su duomenų subjektu, kiekį;

43.2. duomenų subjektui informacijos pateikia tiek, kad nebūtų pažeistos kitų asmenų teisės, jeigu tam tikra informacija apie duomenų subjektą yra susijusi ir su kitais asmenimis.

43.3. Duomenų subjektų teisės Turto banke įgyvendinamos neatlygintinai, išskyrus BDAR 12 straipsnio 5 dalies a punkte nustatytą atvejį.

44. Prašymų, pateiktų nesilaikant šio Aprašo V skyriuje „Prašymo dėl duomenų subjektų teisių įgyvendinimo pateikimas“ nustatytų reikalavimų, Turto bankas nenagrinėja, jeigu Turto banko generalinius direktorius arba jo įgaliotas asmuo nenusprendžia kitaip. Apie sprendimo atsisakyti nagrinėti prašymą dėl jo neatitikimo nustatytiems reikalavimams motyvus Turto bankas raštu informuoja prašymą pateikusį asmenį ne vėliau kaip per 20 darbo dienų nuo prašymo gavimo Turto banke dienos.

45. Prašymai, atitinkantys šio Aprašo V skyriuje „Prašymo dėl duomenų subjektų teisių įgyvendinimo pateikimas“ nustatytus reikalavimus, Turto banke išnagrinėjami ir atsakymas prašymą pateikusiam asmeniui pateikiamas ne vėliau kaip per 20 darbo dienų nuo prašymo gavimo Turto banke dienos, išskyrus kai Turto banko generalinio direktoriaus sprendimu terminas pateikti atsakymą pratęsiamas.

46. Turto bankas, atsisakydamas įgyvendinti duomenų subjekto, teises, prašymą pateikusiam asmeniui privalo nurodyti tokio atsisakymo motyvus.

47. Turto bankas gali atsisakyti įgyvendinti duomenų subjekto teises, kai būtina užtikrinti:

47.1. valstybės saugumą ar gynybą;

47.2. viešąją tvarką, nusikalstamų veikų prevenciją, tyrimą, nustatymą ar baudžiamąjį persekiojimą;

47.3. svarbius valstybės ekonominius ar finansinius interesus;

47.4. tarnybinės ar profesinės etikos pažeidimų prevenciją, tyrimą ir nustatymą;

47.5. duomenų subjekto ar kitų asmenų teisių ir laisvių apsaugą;

47.6. kitais įstatymų nustatytais atvejais.

48. Turto bankas gali atsisakyti imtis veiksmų pagal duomenų subjekto prašymą, jeigu duomenų subjekto prašymas yra akivaizdžiai nepagrįstas arba neproporcingas.

49. Turto bankas atsakymą prašymą pateikusiam asmeniui rengia valstybine kalba ir pateikia tokiu formatu, kokiu buvo gautas prašymas arba formatu, kuriuo atsakymą pageidavo gauti prašymą pateikęs asmuo (pavyzdžiui, registruotu paštu, elektroninio ryšio priemonėmis, įteikiant asmeniškai (prašymą pateikusiam asmeniui atvykus į Turto banko padalinį)

**VII. SKYRIUS**

**BAIGIAMOSIOS NUOSTATOS**

50. Duomenų subjektas Turto banko veiksmus (neveikimą), susijusius (-usį) su duomenų subjekto teisių įgyvendinimu, gali skųsti pats arba per įgaliotą atstovą, taip pat per įgaliotą įstaigą, organizaciją ar asociaciją, atitinkančią BDAR 80 straipsnio reikalavimus, Valstybinei duomenų apsaugos inspekcijai (L. Sapiegos g. 17, 10312 Vilnius, el. paštas ada@ada.lt, interneto svetainė *vdai.lrv.lt*), taip pat Regionų administraciniam teismui.

51. Aprašas skelbiamas Turto banko interneto svetainės *turtas.lt* skiltyje „Asmens duomenų apsauga“.

\_\_\_\_\_\_\_\_\_\_\_\_\_\_\_\_\_\_\_\_\_\_\_